CELEX: 
Language: bg
Date: 2021-06-23 00:00:00
Title: ДЕЛЕГИРАН РЕГЛАМЕНТ (ЕС) .../... НА КОМИСИЯТА за допълнение на Регламент (ЕС) 2019/2144 на Европейския парламент и на Съвета чрез определяне на подробни правила относно специфичните процедури за изпитване и техническите изисквания за одобряване на типа на моторни превозни средства по отношение на техните системи за интелигентно регулиране на скоростта и за одобряването на тези системи като отделни технически възли и за изменение на приложение II към посочения регламент

ОБЯСНИТЕЛЕН МЕМОРАНДУМ
            
            
               1.КОНТЕКСТ НА ДЕЛЕГИРАНИЯ АКТ
            
            
               Регламент (ЕС) 2019/2144 на Европейския парламент и на Съвета
                  1
                изисква моторните превозни средства от категории M и N да бъдат оборудвани с интелигентни системи за регулиране на скоростта (ISA) от 6 юли 2022 г. за новите типове превозни средства и от 7 юли 2024 г. за всички нови превозни средства.
            
            
               През 2019 г. смъртните случаи по пътищата на ЕС бяха близо 23 000. Движението с превишена или несъобразена скорост е основна заплаха за безопасността на пътя. Счита се, че 10 до 15 % от всички катастрофи и 30 % от всички катастрофи със смъртен изход са пряк резултат от превишена или несъобразена скорост
                  2
               . Техническите решения за подпомагане на водачите при намаляване на скоростта на движение могат да окажат значително въздействие върху резултата от произшествията и намаляването на броя на нараняванията.
            
            
               Интелигентната система за регулиране на скоростта (ISA) е система, която подтиква и насърчава водачите да намалят скоростта, когато ограничението за нея е надвишено. Системата работи като функция за подпомагане на водача чрез педала на газта или чрез друга специфична, подходяща и ефективна обратна връзка, като същевременно водачът винаги разполага с пълен контрол върху скоростта на движение на превозното средство. Това е ефективна мярка за безопасност, тъй като дори леко намалената скорост на движение има значителен благоприятен ефект за предотвратяване на произшествия или смекчаването на последиците от тях.
            
            
               На Комисията са предоставени правомощия да определи подробни правила относно специфичните процедури за изпитване и техническите изисквания за одобряване на типа на моторни превозни средства по отношение на техните системи за интелигентно регулиране на скоростта и за одобряването на тези системи като отделни технически възли. Настоящият делегиран регламент на Комисията допълва Регламент (ЕС) 2019/2144 чрез определяне на съответните технически изисквания и процедури за изпитване.
            
            
               2.КОНСУЛТАЦИИ ПРЕДИ ПРИЕМАНЕТО НА АКТА
            
            
               При изготвянето на този акт Комисията проведе подходящи консултации с експертите и заинтересованите страни от държавите членки. На заседанията на Работната група по моторните превозни средства, проведени на 8 юли, 8 октомври, 9 ноември (ad hoc), 16 декември 2020 г. и 21 април 2021 г., както и на заседанието на групата от експерти на държавите членки на 18 януари 2021 г. и 20 май 2021 г. се състоя обмен на мнения относно предложения подход. 
            
            
               Въпросите, повдигнати по време на процеса на консултации, се отнасяха до ефективността на функцията за каскадно звуково предупреждение на системата ISA (един от четирите варианта, предложени в проекта) и нейният потенциал за пораждане на раздразнение у водачите в реални условия на движение; равнището на изискванията за показателите на системите ISA, което може да бъде особено голямо предизвикателство по отношение на съответствието на системите ISA с пътните знаци за подразбиращо се ограничение на скоростта; състоянието на превозните средства, оборудвани със системи ISA, внедрени преди приемането на Регламент (ЕС) 2019/2144, които не са изцяло в съответствие с техническите изисквания съгласно настоящия делегиран регламент.
            
            
               Делегираният регламент на Комисията разглежда във възможно най-голяма степен изразените в процеса на консултации опасения и като цяло се подкрепя от държавите членки на ЕС и от заинтересованите страни.
            
            
               3.ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               Правното основание за настоящия делегиран акт са член 4, параграф 6 и член 6, параграф 6 от Регламент (ЕС) 2019/2144 на Европейския парламент и на Съвета.
            
            
               В случай на превишаване на скоростта системите ISA трябва да осигурят на водача обратна връзка, която трябва да бъде подходяща и ефективна. При настоящото развитие на технологиите съществуват няколко технически варианта за методика за обратна връзка. Не всички от тези варианти обаче могат да се използват във всяко и всички моторни превозни средства (това зависи от двигателя, вида на задвижването (хибрид), предавателната кутия и т.н.). Следователно в делегирания регламент се предвижда производителите на превозни средства да могат да изберат една от следните четири методики за обратна връзка, на която да основат своите системи ISA:
            
            
               (1)тактилната система за обратна връзка, която разчита на силата на възвръщане на педала:
            
            
               –Кракът на водача ще бъде леко бутан назад в случай на превишена скорост. Това ще спомогне за намаляване на скоростта на движение и може да бъде отменено от водача.
            
            
               (2)системата за управление на скоростта, която разчита на електронното управление на двигателя:
            
            
               –Автоматично намаляване на тяговата сила, независимо от положението на крака на водача върху педала, но това също може лесно да бъде отменено от водача.
            
            
               (3)каскадното звуково предупреждение:
            
            
               –1-ви етап: мигане на светлинен сигнал
            
         
         
            
               –2-ри етап: след няколко секунди, ако няма реакция от водача, се задейства звуковото предупреждение
            
            
               –Ако водачът пренебрегне тази комбинирана обратна връзка, и двете предупреждения биват прекъснати.
            
            
               (4)каскадното предупреждение чрез вибриране:
            
            
               –1-ви етап: мигане на светлинен сигнал 
            
            
               –2-ри етап: след няколко секунди, ако няма реакция от водача, педалът започва да вибрира.  
            
            
               –Ако водачът пренебрегне тази комбинирана обратна връзка, и двете предупреждения биват прекъснати.
            
            
               Въпреки функционалните различия, системите ISA, основани на всеки от тези четири варианта, се считат за еднакво безопасни и ефективни. 
            
            
               Счита се, че основната система за информация относно ограничението на скоростта (ИОС — само с визуално предупреждение), технология в днешно време на разположение в някои моторни превозни средства, е 20 % по-малко ефективна поради пропускане на визуалните предупреждения от водачите. Поради тази причина се счита за недостатъчно ефективно или подходящо тя да се предвиди като единствена технология за обратна връзка в настоящия регламент. 
            
            
               От друга страна е доказано, че звуковото предупреждение е много ефективно от гледна точка на реакцията на водача, но се счита за дразнещо. 
            
            
               Раздразнението е важен елемент по отношение на избора на технология. Поради тази причина при варианта за каскадно звуково предупреждение за всяко събитие на превишаване на скоростта не толкова досадният, но по-малко ефективен, светлинен сигнал се комбинира със звуковото предупреждение като резервен вариант. С цел да се гарантира, че предупреждението няма да остане незабелязано, продължителността му е кратка. Следователно то е проектирано по такъв начин, че да се смекчи по подходящ начин раздразнението.
            
            
               На този етап няма убедителни доказателства за това коя от четирите предложени технологии за обратна връзка ще бъде значително по-ефективна или по-малко дразнеща в реалните условия на движението в ЕС. Всички налични понастоящем научни изследвания относно ефективността и раздразнението, на които е направен преглед, включително относно предупредителния звук, отразяват предимно лабораторни симулационни изпитвания, а не функциониране в реални условия, тъй като тези съвместими с ISA системи на ЕС ще бъдат внедрявани в моторните превозни средства отсега нататък. 
            
            
               Ефективността и надеждността на различните методики, използвани от системите ISA, трябва да бъдат оценени, след като на пазара бъдат пуснати достатъчен брой моторни превозни средства, оборудвани с такива системи, и е налице съответният опит в реални условия. От съществено значение е също така функционирането на системите ISA, основаващи се на методиките, предвидени в настоящия делегиран регламент на Комисията, да бъде оценено възможно най-скоро и, ако е необходимо, техническите изисквания да бъдат съответно изменени. Предвижда се Комисията да оцени функционирането на системите ISA до 31 декември 2025 г. (което е по-рано от цялостния преглед, предвиден в член 14 от Регламент (ЕС) 2019/2144 до юли 2027 г.) въз основа на информацията, която трябва да бъде предоставена от производителите на превозни средства и органите по одобряването на държавите — членки на ЕС.
            
            
               За целите на изпитванията за одобряване на типа и утвърждаването на системите ISA в приложенията към настоящия регламент е включен каталог на знаците по държави. 
            
            
               Разпоредбите на настоящия делегиран регламент на Комисията ще се прилагат от датата на прилагане на Регламент (ЕС) 2019/2144.
            
            
               С настоящия делегиран регламент на Комисията също така се изменя приложение II към Регламент (ЕС) 2019/2144, като се добавя позоваване на регулаторния акт за определяне на специфичните изисквания по отношение на системите за интелигентно регулиране на скоростта.
            
            
               ДЕЛЕГИРАН РЕГЛАМЕНТ (ЕС) .../... НА КОМИСИЯТА
            
            
               от 23.6.2021 година
            
            
               за допълнение на Регламент (ЕС) 2019/2144 на Европейския парламент и на Съвета чрез определяне на подробни правила относно специфичните процедури за изпитване и техническите изисквания за одобряване на типа на моторни превозни средства по отношение на техните системи за интелигентно регулиране на скоростта и за одобряването на тези системи като отделни технически възли и за изменение на приложение II към посочения регламент
            
            
               (текст от значение за ЕИП)
            
            
               ЕВРОПЕЙСКАТА КОМИСИЯ,
            
         
         
            
               като взе предвид Договора за функционирането на Европейския съюз,
            
            
               като взе предвид Регламент (ЕС) 2019/2144 на Европейския парламент и на Съвета от 27 ноември 2019 г. относно изискванията за одобряване на типа на моторни превозни средства и техните ремаркета, както и на системи, компоненти и отделни технически възли, предназначени за такива превозни средства, по отношение на общата безопасност на моторните превозни средства и защитата на пътниците и уязвимите участници в движението по пътищата, за изменение на Регламент (ЕС) 2018/858 на Европейския парламент и на Съвета и за отмяна на регламенти (ЕО) № 78/2009, (ЕО) № 79/2009 и (ЕО) № 661/2009 на Европейския парламент и на Съвета и на регламенти (ЕО) № 631/2009, (ЕС) № 406/2010, (ЕС) № 672/2010, (ЕС) № 1003/2010, (ЕС) № 1005/2010, (ЕС) № 1008/2010, (ЕС) № 1009/2010, (ЕС) № 19/2011, (ЕС) № 109/2011, (ЕС) № 458/2011, (ЕС) № 65/2012, (ЕС) № 130/2012, (ЕС) № 347/2012, (ЕС) № 351/2012, (ЕС) № 1230/2012 и (ЕС) 2015/166 на Комисията
                  3
               , и по-специално член 4, параграф 6 и член 6, параграф 6 от него,
            
            
               като има предвид, че:
            
            
               (1)В член 6 от Регламент (ЕС) 2019/2144 се изисква моторните превозни средства от категории M и N да бъдат оборудвани с някои усъвършенствани системи на превозното средство, включително интелигентни системи за регулиране на скоростта („ISA“). В приложение II към Регламент (EС) 2019/2144 се определят основните изисквания за одобряване на типа на моторни превозни средства по отношение на системите ISA.
            
            
               (2)Подробни правила относно специфичните процедури за изпитване и техническите изисквания за одобряване на типа на моторни превозни средства по отношение на системите ISA и за одобряването на тези системи като отделни технически възли. 
            
            
               (3)В съответствие с член 3, параграф 3 от Регламент (EС) 2019/2144 системата ISA представлява система за подпомагане на водача за поддържане на скоростта, подходяща за пътната обстановка, чрез предоставяне на целенасочена и подходяща обратна връзка. В момента съществуват няколко технически варианта за методика за обратна връзка, която да се използва като основа за системата ISA. Не всички от тези варианти обаче могат да се използват във всяко моторно превозно средство поради техните технически характеристики. Следователно е необходимо да се определят методики за обратна връзка, които са сравнимо безопасни и ефективни въпреки техните функционални различия. Целесъобразно е да се определят няколко методики за обратна връзка и на производителите да се даде възможност да изберат някоя от тези методики, на която да основат своите системи ISA.
            
            
               (4)За системата ISA могат да се използват различни методи за въвеждане на данни, като например наблюдение с камера, картографски данни и машинно учене, но действителното присъствие на реални знаци за изрично числено ограничение на скоростта винаги следва да е с приоритет спрямо всяка друга налична в превозното средство информация.
            
            
               (5)За изпитването на техническите възможности на системата ISA е необходимо да се създаде каталог на пътните знаци, използвани във всяка държава членка. Наборът от данни в каталога следва да служи за целите на одобряването на типа, без да се засягат приложимите национални правила за движение по пътищата.
            
            
               (6)Системите ISA могат да бъдат поставени в ситуация на двусмислена информация във връзка със скоростта поради липсващи, станали обект на вандализъм или манипулация, или повредени по друг начин знаци, грешно разположени знаци, лоши метеорологични условия или нехармонизирани, сложни и подразбиращи се ограничения за скоростта. Поради тази причина основният принцип следва да бъде, че водачът винаги е отговорен за спазването на съответните правила за движение и че системата ISA е система за подпомагане на водача въз основа на полагане на максимални усилия с цел водачът да бъде предупреден, когато това е възможно и уместно. 
            
            
               (7)Специфичните процедури за изпитване и техническите изисквания за системите ISA следва да бъдат в най-голяма степен неутрални по отношение на технологията и да се основават на показателите, за да се създаде възможност за иновативни решения.
            
            
               (8)Специфичните процедури за изпитване и техническите изисквания за системите ISA следва също да гарантират, че системата не надхвърля възможностите на средностатистическия водач да тълкува и разбира съответната информация за ограничението на скоростта. Не следва да се изисква системите ISA да имат способностите на автономно управлявано превозно средство, а само да подпомагат водачите.
            
            
               (9)Оценяването на ефективността на различните методики за обратна връзка и функциите за управление на системите ISA в реални условия на движение ще бъде възможно само след като на пазара бъдат пуснати достатъчен брой моторни превозни средства, оборудвани с такива системи. От друга страна, от съществено значение е да се извърши оценка на функционирането на системите ISA въз основа на различни методики за обратна връзка в съответствие с настоящия регламент, при това не по-късно от 31 декември 2025 г., за да се извлекат от системите ISA всички потенциални ползи за пътната безопасност. Очаква се съответните технологии и опит в реални условия на движение да бъдат на разположение до юли 2024 г., следователно много преди датата на цялостния преглед, посочен в член 14 от Регламент (ЕС) 2019/2144. С цел да се даде възможност на Комисията да оцени възможно най-скоро ефективността на методиките за обратна връзка, предвидени в настоящия регламент, е необходимо производителите да предоставят съответната информация на органа, издал одобрението на типа, и да поискат от съответните органи по одобряването да агрегират информацията и да я предоставят на Комисията.
            
            
               (10)Информацията за движението в реални условия, която трябва да се събере и предостави за оценката на функционирането на системите ISA, следва да бъде обща и да не е свързана с отделно моторно превозно средство или водач. Производителите могат да използват всички налични средства за събиране на данни, като например парк от изпитвани превозни средства или доброволни договорености пряко с крайните потребители, след изричното им съгласие в съответствие с правото на Съюза в областта на защитата на данните
                  4
               . Комисията следва да подкрепя този процес, като предоставя, когато е необходимо, насоки относно условията за събиране на данни, тяхното съдържание, структура и начини за подаване.
            
            
               (11)С цел да се сведе до минимум разсейването или претоварването на водачите с лъжливи предупреждения поради неоптималното функциониране в реални условия на системите, е необходимо да се гарантира, че производителите на превозни средства използват подходящи технологии в автомобилния парк, както и че производителите предоставят, когато е подходящо и необходимо, неограничен и лесен достъп до актуализации на системата за логична част от експлоатационния срок на превозното средство.
            
            
               (12)Системите ISA могат да използват картографски данни, за да гарантират подходящи резултати по време на движение в реални условия. Въпреки това не следва да има задължение да се изисква картографските данни да са толкова подробни и качествени, че да бъде възможна навигация с текуща гласова или графична информация, предвид че би било достатъчно да се включат само координатите за градските и извънградските райони, както и за главните високоскоростни пътища и магистрали.
            
            
               (13)Държавите членки се насърчават да улеснят по-доброто функциониране на системите ISA в реални условия на движение, като гарантират правилното разполагане на знаци за изрично числено ограничение на скоростта по улиците и пътищата както и ясното идентифициране със знаци за начало и край на всички скоростни зони, високоскоростни пътища и автомагистрали. В определени случаи кръстовищата и сливащи се улици или пътища не са ясно разпознаваеми за водачите и съответно са трудни за тълкуване за технологиите на ISA. По тази причина на такива места е необходимо поставянето на знаци за изрично числено, подразбиращо се числено или подразбиращо се нечислено ограничение на скоростта, с цел да се гарантира адекватно функциониране на системите ISA, монтирани в моторните превозни средства, движещи се в Съюза.
            
            
               (14)Ясно е обаче, че системите, използващи комбинация от система с камера, глобалната навигационна спътникова система (ГНСС) и актуални цифрови географски карти, се считат за най-съвременните системи с най-добро функциониране и надеждност в реални условия.
            
            
               (15)Таблицата в приложение II към Регламент (ЕС) 2019/2144, съдържаща списъка с изискванията, посочени в член 4, параграф 5 и член 5, параграф 3 към регламента, не съдържа препратки към регулаторни актове по отношение на интелигентните системи за регулиране на скоростта. Поради това е необходимо в посоченото приложение да се добави позоваване на настоящия регламент. 
            
            
               (16)Поради това Регламент (ЕС) 2019/2144 следва да бъде съответно изменен.
            
            
               (17)Тъй като Регламент (ЕС) 2019/2144 ще се прилага от 6 юли 2022 г., настоящият регламент следва да се прилага от същата дата.
            
         
         
            
               (18)Разпоредбите на настоящия регламент са тясно свързани, тъй като те се отнасят до правилата относно специфичните процедури за изпитване и техническите изисквания за одобряване на типа на моторни превозни средства по отношение на техните системи за интелигентно регулиране на скоростта и за одобряването на тези системи като отделни технически възли. Вследствие на правилата, установени в настоящия регламент, е необходимо в приложение II към Регламент (ЕС) 2019/2144 да се добави позоваване на настоящия регламент. Поради това е целесъобразно тези разпоредби да бъдат установени в един единствен делегиран регламент,
            
            
               ПРИЕ НАСТОЯЩИЯ РЕГЛАМЕНТ:
            
            
               Член 1
            
            
               Процедури за изпитване и технически изисквания за одобряване на типа на превозни средства по отношение на интелигентните системи за регулиране на скоростта 
            
            
               За одобряването на типа на превозни средства по отношение на интелигентните системи за регулиране на скоростта е необходимо превозното средство да отговаря на изискванията на процедурите за изпитване и техническите изисквания, посочени в приложение I.
            
            
               Член 2
            
            
               Процедури за изпитване и техническите изисквания за одобряване на типа на интелигентна система за регулиране на скоростта като отделен технически възел
            
            
               За одобряването на типа на интелигентна система за регулиране на скоростта като отделен технически възел е необходимо системата да отговаря на изискванията на процедурите за изпитване и техническите изисквания, посочени в приложение I.
            
            
               Член 3
            
            
               Каталог на пътните знаци
            
            
               Списъкът на пътните знаци за ограничение на скоростта, използвани във всяка държава членка, въз основа на който органите по одобряване на типа и техническите служби оценяват функционирането на интелигентните системи за регулиране на скоростта в съответствие с настоящия регламент, е даден в приложение II.
            
            
               Член 4
            
            
               Информация относно използването на интелигентните системи за регулиране на скоростта
            
            
               1. Производителите на превозни средства предоставят на органите по одобряването, издаващи одобрения на типа съгласно настоящия регламент, следната информация:
            
            
               а)съотношенията на времената за изминаване или изминатите разстояния при включени и при изключени интелигентни системи за регулиране на скоростта;
            
            
               б)съотношенията на времената за изминаване или изминатите разстояния при възприемани ограничения на скоростта, които са наблюдавани и съответно които са отменени;
            
            
               в)средното време, изминало между включването и изключването на интелигентната система за регулиране на скоростта от водача, когато е приложимо;
            
            
               Информацията, посочена в буква а), се предоставя отделно за функцията за каскадно звуково предупреждение, функцията за каскадно предупреждение чрез вибриране, тактилната функция за обратна връзка и функцията за управление на скоростта.
            
            
            
               2. Органите по одобряването обобщават (агрегират) информацията, получена в съответствие с параграф 1, и я предоставят на Комисията на 7 юли 2024 г. и поне на всеки 6 месеца след това за период от две години.
            
         
         
            
               Член 5
            
            
               Изменение на Регламент (ЕС) 2019/2144
            
            
               Приложение II към Регламент (ЕС) 2019/2144 се изменя в съответствие с приложение III към настоящия регламент.
            
            
               Член 6
            
            
               Влизане в сила и прилагане
            
            
               Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            
               Той се прилага от 6 юли 2022 г.
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на 23.6.2021 година.
            
            
               
                     За Комисията
               
               
                     Председател
                     Ursula VON DER LEYEN
               
            
         
         
            
                  
                     (1)
                  
                        OВ L 325, 16.12.2019 г., стр. 1.
               
               
                  
                     (2)
                  
                        https://ec.europa.eu/transport/road_safety/sites/roadsafety/files/pdf/2020-10-08-road_safety_thematic_report_speed.pdf
               
               
                  
                     (3)
                  
                        OВ L 325, 16.12.2019 г., стр. 1. 
               
               
                  
                     (4)
                  
                        Регламент (ЕС) 2016/679 на Европейския парламент и на Съвета от 27 април 2016 г. относно защитата на физическите лица във връзка с обработването на лични данни и относно свободното движение на такива данни и за отмяна на Директива 95/46/EО (Общ регламент относно защитата на данните) (
                  
                     OВ L 119, 4.5.2016 г., стр. 1
                  
                  ).